ตอนนี้ตั้งครรภ์ 27 วีค ที่ฝากครรภ์แจ้งว่า น้ำคร่ำน้อย ความเสี่ยงปานกลางถึงสูง มีวิธีแก้ไขอย่างไรบ้างคะ แล้วมีผลกระทบกับลูกมั้ยคะ
สวัสดีค่ะ ภาวะน้ำคร่ำน้อย คือภาวะที่มีน้ำคร่ำน้อยกว่า 500 มิลลิลิตร เมื่อวัดที่ช่วงอายุครรภ์ 32-36 สัปดาห์ หรือวัดหาค่า amniotic fluid index ได้ค่าน้อยกว่า 5 เซนติเมตร ส่วนสาเหตุที่ทำให้เกิด ได้แก่- มีถุงน้ำคร่ำรั่ว- มีความพิการของทารก เช่น ทารกไม่มีไต ทำให้ไม่สามารถผลิตปัสสาวะออกมาได้ จึงไม่มีน้ำคร่ำ- ทารกมีภาวะเจริญเติบโตช้าในครรภ์- มีการติดเชื้อของมารดาขณะตั้งครรภ์- มารดาใช้ยาแก้ปวดบางชนิด ซึ่งไปทำให้ไตทารกสร้างปัสสาวะลดลงเช่น ยา Indomethacin- มารดาได้รับสารพิษขณะตั้งครรภ์ เช่น บุหรี่ แอลกอฮอล์ สารเสพติด- บางครั้งไม่ทราบสาเหตุสำหรับผลที่อาจเกิดขึ้นจากการมีน้ำคร่ำน้อย ได้แก่- ทำให้ทารกเคลื่อนไหวไม่สะดวก อาจส่งผลให้ทารกเจริญเติบโตช้าได้- อาจทำให้สายสะดือถูกกดทับได้ง่าย มีโอกาสทำให้ทารกพิการแต่กำเนิด หรือเสียชีวิตในครรภ์ได้- อาจทำให้ปอดทารกไม่ขยายเท่าที่ควร ส่ง ผลให้เสียชีวิตในครรภ์ หรือมีปัญหาหลังคลอดได้- ทำให้ทารกในครรภ์เกิดการคลอดก่อนกำหนดเมื่อตรวจพบแล้วว่ามีน้ำคร่ำน้อย และการตรวจอัลตราซาวด์ไม่พบทารกมีความผิดปกติอะไร แนะนำให้แม่ไปตรวจตามแพทย์นัดอย่างสม่ำเสมอก็เพียงพอค่ะ การดูแลอย่างจากแพทย์ใกล้ชิด จะช่วยไม่ได้เกิดปัญหาดังกล่าวได้ส่วนหนึ่งค่ะ และหมั่นสังเกตความผิดปกติที่เกิดขึ้น เช่น ทารกดิ้นปกติหรือไม่ มีน้ำคร่ำออกมาจากช่องคลอดหรือไม่ เป็นต้น หากมีอาการผิดปกติควรรีบไปพบแพทย์ทันที ส่วนการปฏิบัติตัวอื่นๆ ก็เหมือนกับการตั้งครรภ์ทั่วไป เช่น ทานอาหารที่มีประโยชน์ พักผ่อนให้เพียงพอ ห้ามดื่มแอลกฮอล์และเครื่องดื่มที่มีคาเฟอีน หลีกเลี่ยงการอยู่ใกล้ผู้ที่สูบบุหรี่ ห้ามทานยาใดๆ โดยไม่ปรึกษาแพทย์ เป็นต้น